YGG วิ่งยาว 4 วันราคาพุ่ง 50% ผบห.อวดแบ็กล็อก 100 ลบ.ย้ำรายได้ปีนี้ตามนัด 20%
YGG วิ่งยาว 4 วันราคาพุ่ง 50% ผบห.อวดแบ็กล็อก 100 ลบ.ย้ำรายได้ปีนี้ตามนัด 20%
1 ก.ค. 2563

สื่อข่าวรายงานว่า ราคาหุ้น บริษัท อิ๊กดราซิล กรุ๊ป จำกัด (มหาชน) หรือ YGG ณ เวลา 15.15 น. อยู่ที่ระดับ 10.80 บาท บวก 0.80 บาท หรือ 8% สูงสุดที่ระดับ 11 บาท ต่ำสุดที่ระดับ 10.10 บาท ด้วยมูลค่าการซื้อขาย 190.16 ล้านบาท

โดยราคาหุ้น YGG ปรับตัวเพิ่มขึ้นมา 4 วันติดต่อกัน นับตั้งแต่ราคาปิดที่ระดับ 7.20 บาทเมื่อวันที่ 25 มิ.ย. 63
ด้านนายธนัช จุวิวัฒน์ ประธานกรรมการบริหาร YGG เปิดเผยว่า ผลการดำเนินงานในปี 2563 บริษัทมั่นใจจะมีรายได้รวมตามแผนที่วางไว้เติบโตประมาณ 15-20% จากปี 2562 ที่มีรายได้รวม 196.60 ล้านบาท เนื่องจากบริษัทมีการทยอยรับรู้รายได้จากงานในมือ (Backlog) อย่างต่อเนื่อง
โดยขณะนี้บริษัทมี Backlog เพิ่มขึ้นอยู่ที่ประมาณ 100 ล้านบาท ซึ่งจะทยอยรับรู้รายได้ต่อเนื่องไปถึงปี 2564 ซึ่งล่าสุดได้รับงานลูกค้าจากประเทศเกาหลีใต้ที่เป็นงานเกี่ยวกับการ์ตูนและซีรีส์ รวมทั้งยังได้งานใหม่จากลูกค้าประเทศไต้หวันและญี่ปุ่น
นอกจากนี้ บริษัทได้รับงานเข้ามาเรื่อย ๆ โดยหลัก ๆ ยังมาจากประเทศจีนและในประเทศ โดยเฉพาะลูกค้าจากประเทศจีนที่เพิ่มขึ้นเป็นอย่างมาก ส่วนงานจากสหรัฐอเมริกาก็ผ่านมาทางลูกค้าจีน อีกทั้งบริษัทได้มีการขยายฐานลูกค้าในเอเชียมากขึ้น
สำหรับแนวโน้มผลการดำเนินงานในช่วงไตรมาส 2/2563 ยังมีการรับรู้รายได้อย่างต่อเนื่องจากการทยอยรับรู้รายได้จากงานที่มีอยู่ในมือ ขณะที่ได้รับผลกระทบจากการแพร่ระบาดไวรัสโควิด-19 น้อยมาก โดยบริษัทยังสามารถส่งมอบงานให้กับลูกค้าตามกำหนด และมีงานที่เลื่อนการส่งมอบออกไปในช่วงครึ่งปีหลังน้อยมาก
ขณะที่ รูปแบบงานหลัก ๆ ในช่วงไตรมาส 2/2563 ที่บริษัทได้รับมา เช่น งาน Cinematic game หรือ Trailer game คุณภาพสูง ซึ่งยังมีงานที่ต้องทำลากยาวมาถึงไตรมาส 3/2563 สวนทางกับงานโฆษณาในประเทศที่มีการปรับตัวลดลงอย่างเห็นได้ชัดในช่วงนี้ เพราะไม่สามารถทำการถ่ายทำได้จากสถานการณ์แพร่ระบาดโควิด-19 แต่บริษัทก็มีงานแอนิเมชันที่เพิ่มขึ้น